በደቡብ ሱዳን የተከሰተውን ግጭት ለመፍታት የቀረበው የሰላም ሀሳብ ተቀባይነት አገኘ
በደቡብ ሱዳን የተከሰተውን የፖለቲካ አለመግባባትና ግጭት ለመፍታት በኢጋድ ውጪ ጉዳይ ሚኒስትሮች ልኡካን ቡድን የቀረበው የሰላም ሀሳብ ተቀባይነት አገኘ፡፡በኢፌዴሪ ውጪ ጉዳይ ሚኒስትር ዶክተር ቴዎድሮስ አድሃኖም የተመራው የኢጋድ ውጪ ጉዳይ ሚኒስትሮች ቡድን ከአፍሪካ ህብረት የሰላምና ፀጥታ ኮሚሽነር እንዲሁም በአፍሪካ ህብረት የተባበሩት መንግስታት ልዩ መልእክተኛ ጋር በመሆን በደቡብ ሱዳን ለሶስት ቀናት የዘለቀ ውይይት አካሂዷል፡፡ከደቡብ ሱዳኑ ፕሬዝዳንት ሳልቫኪር ማያርዲት ጋር በተደረገው በዚሁ ውይይት አምስት ነጥቦችን ያካተተው የኢጋድ የሰላም ሀሳብ ተቀባይነት ማግኘቱን የውጭ ጉዳይ ሚኒስትር ቴዎድሮስ አድሃኖም ተናግረዋል፡፡በዚሁ መሰረት ከተቃዋሚ ሀይሎች ጋር ያለምንም ቅድመ ሁኔታ መወያየትና ግጭትን ማስወገድ፣ የቀድሞውን የደቡብ ሱዳን ምክትል ፕሬዝዳነት ሪክ ማቻርንና ሌሎች ተቃዋሚ ወገኖችን በኢጋድ በኩል በማነጋገር ለችግሩ የጋራ መፍትሄ ማፈላለግ፣ የደቡብ ሱዳን መከላከያ ሀይል የንፁሃን ዜጎችንና የሰብአዊ እርዳታ ሰራተኞችን ደህንነት እንዲያስጠብቅ ማድረግና ግጭቱ ከፖለቲካ አልፎ ወደ ዘር ልዩነት እንዳይሸጋገር ማድረግ የሚሉት ነጥቦች ተቀባይነት አግኝተዋል፡፡የውጭ ጉዳይ ሚኒስቴር በላከው መግለጫ እንዳመለከተው የኢጋድ ውጪ ጉዳይ ሚኒስትሮችም ችግሩ ዘላቂ መፍትሄ እንዲያገኝ አበክረው እንደሚሰሩ ማረጋገጣቸውን የኢሬቴድ ዘግቧል።